Á mvús hālá, ńdɔ Nahash ǹkúkúmá bɔ́n bə́ Amon a ngáwú, mɔ́n wōē á tə̄bə́ ńkūkúmá á məyian móé. 2Dávid nyé nâ: “Mayi bɔ ḿbəmbə ǹnə́m ai Hanun, mɔ́n Nahash, amú ésīā á ngābɔ m̀bəmbə ǹnə́m ai ma[ 17].” Ńdɔ̄ Dávid a ngálóm bod nə́ bə́ kə̄ nyé kad m̀bándá míńsíngī yā á ngábə́ bələ́ á ńnə̄m ású ésīá, ńdɔ bītúgā bí Dávid bí ngákwí á ńnam bɔ́n bə́ Amon, ábə Hanun, ású ḿbándá míńsíngí. 3Hədá ńdɔ̄ bitɔŋ míńtómbā bí ngádzó ai Hanun nâ: “Yə watsog nâ Dávid a yi nâ a lugu ésōá éyɔŋ a lóm wa bod nə bə́ zu wa dzəg ǹyón ? Kə́ a lóm bɔ̄ ású yə̄ nâ bə́ fəb ǹnam á bwě fə̄ wá, dzóm tē ńdzɔ a lóm bītúgā bíé ábə wǎ ?” 4Ńdɔ̄ á fɔ̄ɔ̄ Hanun a ngábi bītúgā bí Dávid a mǎn bɔ sódē mińlō, a tsígi fə biwɔ́man byábán bitun a zaa kwí babi ai məkǎn, ńdɔ a ngá sóe bɔ́. 5Ńdɔ̄ bə́ ngáman kə́ kad Dávid ḿból ósə̄ bə́ ngábɔ é bod bá, ńdɔ a ngalóm mod nə́ á kə tóban ai bɔ́, amú bə́ ngákúban osáma. Ńdɔ ǹkúkúmá á ngālóm bɔ m̀bándá nâ: “Tɔbɔ́gán á Yēríko a kələ kwí anə́ zɛl dzǎn yāyi dúgan mǎn nāŋ, eyɔ̌ŋ tē mǐ zu sɔ́ dúgan.” 6Ńdɔ fɔ́ɔ́ bɔ́n bə́ Amon bə́ ngáyəm nâ Dávid a ngáliŋan ai bɔ́; Hanun bân bɔ́n bə́ Amon bə́ lómó ákūda bətaléńta bə́ sílíba nə́ bə́ nɔŋ á bīsíé bǒd yā Aram yǎ áswē ábɛ̄, Araméǎn yā Maaka ai á Tsova, bikálíg ai bəbɛ́d bikabilí. 7Ńdɔ̄ bə́ ngánɔŋ á bīsíé bī ǹkúkúmá yā Maaka, miǹkunda míé ai bikálíg bakúda məwóm mə́lɛ́ ai bə́bɛ̄; ńdɔ̄ bə́ ngázu lóŋ mīǹkán á ńsī yād Madaba, bɔ́n bə́ Amon bɔ̂ bə́ tíé á bə̄tísɔn bábán, bə́ mān kóan nə́ bâzu á bītá[18]. 8Á wóg Dávid a ngáwóg é fwé nyī, ńdɔ a ngálóm Yoab ai ǹkunda bítá miǹgungúl mí bod ósə. 9Ńdɔ̄ bɔ́n bə́ Amon bə́ ngákwí, bə́ mān kǒm bītíé bítá á mə̄nyíán yā tísɔn, hədá míńkúkúmá yā mí ngásɔ́ mí ngátə́bə ḿfág wábán âfan. 10Ḿból Yoab a ngáyén na a yəan lúman ai ósú ai á mvús, ńdɔ a ngátɔ́b zīngí yā Ísraɛ̂l ásə a tə́lé bɔ̄ ǹsámbá ósū bɔ́n bə́ Ámon. 11A nɔŋɔ́ ábím ńkunda bítá á ngálígi a və́ə́ mǎnyāŋ wōē Avishái, a mǎn bɔ tág mīńsāmbá, bə́ bəbəgə bɔ́n bə́ Amon. 12Nyé nâ: “Ngə́ Araméan bə́ təgə́ ma, o zaa mə ka; ngə́ bɔ́n bə́ Amon bə́ tə̄gə́ wa, mə sɔ́ɔ́ wa ka.